寫懷二首 二
作者：杜甫
朝代：唐

paragraphs: 夜深坐南軒，明月照我膝。
驚風飜河漢，梁棟已出日。
羣生各一宿，飛動自儔匹。
吾亦驅其兒，營營爲私實。
天寒行旅稀，歲暮日月疾。
榮名忽中人，世亂如蟣蝨。
古者三皇前，滿腹志願畢。
胡爲有結繩，陷此膠與漆。
禍首燧人氏，厲階董孤筆。
君看燈燭張，轉使飛蛾密。
放神八極外，俯仰俱蕭瑟。
終契如往還，得匪合仙術。